<classify> SERIKALI imekabidhi vipima ulevi kwa ajili ya wasimamizi na madereva wa treni za abiria na mizigo ambavyo vitasaidia kubaini kiwango cha ulevi.Vifaa hivyo vimetolewa na Mamlaka ya Udhibiti wa Usafiri wa Nchi Kavu na Majini Sumatra kwa Mamlaka ya Reli ya Tanzania na Zambia Tazara na Shirika la Reli Tanzania TRC.Mkurugenzi Mkuu wa Sumatra, Gilliard Ngewe amesema wametoa vifaa hivyo kuhakikisha usalama unakuwapo na matukio ya ajali yanapungua kutokana na ushughulikia ulevi unaoathiri miundombinu na maisha ya watu.Ngewe amesema vifaa vitano vimekabidhiwa kwa Tazara na 11 kwa TRC. Kaimu Mkurugenzi wa Reli katika Sumatra, Lameck Kamando alisema vifaa hivyo kila kimoja kina uwezo wa kuhifadhi matukio 65,000 na kina uwezo wa kutoa taarifa za mahali tukio liliporekodiwa GPS.Vina uwezo wa kuhamisha taarifa kwenda kwenye kompyuta, na kuchaji kwenye gari, umeme wa nyumbani. Vina kifaa maalumu cha kuhifadhi chaji, uwezo wa kufanya kipimo kila baada ya sekunde 30 na inafanya kazi kwenye mazingira ya joto na baridi.Akizungumza wakati wa kukabidhi vifaa hivyo, Waziri wa Ujenzi, Uchukuzi na Mawasiliano, Isack Kamwelwe amesema vitasaidia kubaini kiwango cha ulevi kwa wafanyakazi wa treni kabla ya kuanza safari, wawapo safarini na wanapomaliza safari ili kudhibiti ipasavyo matukio hatarishi na ajali zinazoweza kujitokeza.Kamwelwe alisema ajali zinazosababishwa na makosa ya kibinadamu ni nyingi.Alisema asilimia 65 ya ajali zinazotokea kwenye reli zinachangiwa na makosa ya kibinadamu ukiwamo ulevi. Pia kwa upande wa barabara asilimia 80 huchangiwa na makosa hayo.Kwa kuwa serikali imewekeza na inaendelea kuwekeza katika usafiri wa reli, juhudi hizi haziwezi kuzaa matunda endapo waendeshaji na watoa huduma wa vyombo husika hawatakuwa makini kulinda usalama wa abiria, mizigo, vyombo na miundombinu hiyo, alisema Kamwelwe.Alisema makabidhiano ya vifaa hivyo ni ishara ya namna serikali inavyozingatia kwa vitendo usalama katika reli.Alisema serikali inategemea baada ya kuanza kutumika vifaa hivyo, vihatarishi au matukio ya ajali zinazotokana na makosa ya kibinadamu zitapungua.Iwapo vifaa hivi vitatumika ipasavyo tutajihakikishia usalama wa abiria, mizigo na wafanyakazi wenyewe na kuweza kufikia azma ya Tanzania ya viwanda kwa kupunguza ajali na kuongeza tija katika huduma za reli, alisema.Waziri alitoa mfano wa ajali za hivi karibuni ni pamoja na tukio la Agosti 29 ambalo treni za mizigo kugongana uso kwa uso kati ya stesheni za Itulu na Tabora. Lingine ni la Agosti 13 mwaka huu la treni ya abiria kushindwa kusimama kwenye stesheni ya Malongwe na baadaye dereva kulazimika kurudi nyuma.Ni dalili tosha za kukosekana kwa umakini na viashiria hatarishi katika uongozaji na uendeshaji wa treni, alisema na kusisitiza kuwa vifaa hivyo vitafupisha uchunguzi wa ajali iwapo itatokea kwani suala la ulevi halitakuwa na nafasi.Aliagiza Tazara na TRC kuwachukulia hatua za kisheria watakaobainika kufika kazini wakiwa wamelewa au kutumia kilevi wawapo kazini.Tumezoea kusikia kuwa hatua hazichukuliwi kwa kusubiri uchunguzi, suala la kumbaini mfanyakazi aliyetumia kilevi halina uchunguzi zaidi ya matokeo mara baada ya kupima ulevi, alisema.Alikitaka Chama cha Wafanyakazi wa Reli TRAWU kuendelea kuelimisha wafanyakazi juu ya madhara ya ulevi na matumizi ya kilevi kazini.Trawu iwe ya kwanza kuwakemea na ikiwezekana iwe ya kwanza kuripoti matukio ya aina hiyo kwenye vyombo husika. Mara nyingi mmekuwa mkionekana kuwatetea wafanyakazi wanapochukuliwa hatua na kudai kwamba wameonewa, lakini wanapofanya makosa hamuwaonyi, badilikeni, alisema waziri.Meneja Mkuu wa Tazara Tanzania, Fuad Abdallah alisema maagizo yote wameyapokea na watayatekeleza.Mkurugenzi Mkuu wa TRC, Masanja Kadogosa alisema watatekeleza na kutoa mrejesho lengo likiwa ni kuhakikisha usafiri wa reli unakuwa wa uhakika na salama wakati wote.  <topic>: kitaifa 